**Έκθεση της Κοινοβουλευτικής Επιτροπής Νομικών, Δικαιοσύνης και Δημοσίας Τάξεως για το νομοσχέδιο «Ο περί Ποινικού Κώδικα (Τροποποιητικός) Νόμος του 2024»**

**Παρόντες:**

Νίκος Τορναρίτης, πρόεδρος Χριστιάνα Ερωτοκρίτου

Φωτεινή Τσιρίδου Πανίκος Λεωνίδου

Νίκος Γεωργίου Χαράλαμπος Θεοπέμπτου

Ανδρέας Πασιουρτίδης

Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως μελέτησε το πιο πάνω νομοσχέδιο σε δύο συνεδρίες της, οι οποίες πραγματοποιήθηκαν στις 27 Μαρτίου και 10 Απριλίου 2024. Στο πλαίσιο των συνεδριάσεων αυτών κλήθηκαν και παρευρέθηκαν ενώπιον της επιτροπής εκπρόσωποι του Υπουργείου Δικαιοσύνης και Δημοσίας Τάξεως, της Αστυνομίας Κύπρου, της Αρχιπρωτοκολλητού, της Νομικής Υπηρεσίας της Δημοκρατίας και του Παγκύπριου Δικηγορικού Συλλόγου.

Σημειώνεται ότι στο στάδιο της συζήτησης του νομοσχεδίου παρευρέθηκε επίσης το μέλος της επιτροπής κ. Άριστος Δαμιανού.

Σκοπός του προτεινόμενου νόμου είναι η τροποποίηση του Ποινικού Κώδικα, ώστε να στοιχειοθετείται το αδίκημα της δημόσιας βλάβης όχι μόνο στις περιπτώσεις όπου η ψευδής κατάθεση που αφορά σε κατά φαντασία ποινικό αδίκημα δίδεται σε αστυνομικό, ως ισχύει σήμερα, αλλά και όταν δίδεται σε οποιοδήποτε άλλο πρόσωπο το οποίο εξουσιοδοτείται να διενεργεί ανακρίσεις σε σχέση με τη διάπραξη ποινικού αδικήματος.

Ο εκπρόσωπος του Υπουργείου Δικαιοσύνης και Δημοσίας Τάξεως ανέφερε ότι οι προτεινόμενες ρυθμίσεις κρίνονται αναγκαίες, καθώς με αυτές επιχειρείται να καλυφθεί ένα νομικό κενό το οποίο παρατηρήθηκε αναφορικά με το πεδίο εφαρμογής του αδικήματος της δημόσιας βλάβης. Ειδικότερα, ενημέρωσε την επιτροπή ότι, δυνάμει των διατάξεων του υπό τροποποίηση νόμου, το εν λόγω αδίκημα στοιχειοθετείται αποκλειστικά στις περιπτώσεις όπου η ψευδής κατάθεση για κατά φαντασία ποινικό αδίκημα δίδεται σε αστυνομικό ανακριτή. Ωστόσο, η ανάκριση για ποινικά αδικήματα δεν αποτελεί αποκλειστική αρμοδιότητα των μελών του αστυνομικού σώματος, καθώς, δυνάμει των διατάξεων του άρθρου 4 του περί Ποινικής Δικονομίας Νόμου, αλλά και δυνάμει άλλων διατάξεων που περιλαμβάνονται σε επιμέρους ειδικές νομοθεσίες, το Υπουργικό Συμβούλιο ή ο Γενικός Εισαγγελέας της Δημοκρατίας δύναται να εξουσιοδοτήσουν οποιοδήποτε πρόσωπο όπως διεξάγει ανακρίσεις σε σχέση με τη διάπραξη ποινικού αδικήματος. Συναφώς, ο ίδιος εκπρόσωπος ανέφερε ότι η εφαρμογή του άρθρου 115 του Ποινικού Κώδικα πρέπει να επεκταθεί και για ψευδείς καταθέσεις ενώπιον προσώπου το οποίο, παρότι δεν είναι αστυνομικός, διεξάγει ποινική ανάκριση.

Όσον αφορά στις ειδικότερες πρόνοιες του νομοσχεδίου, ο ίδιος εκπρόσωπος εισηγήθηκε την τροποποίηση του κειμένου του, ώστε να αντικατασταθεί η προβλεπόμενη στη βασική νομοθεσία ποινή με την οποία τιμωρείται το εν λόγω αδίκημα από £1.000 σε €2.000, για να εναρμονίζεται το ποσό αυτό με σχετική διάταξη η οποία περιλαμβάνεται σε άλλη σχετική νομοθεσία.

Στη βάση των πιο πάνω εισηγήσεων η επιτροπή τροποποίησε ανάλογα το κείμενο του νομοσχεδίου, επισημαίνοντας ταυτόχρονα ότι με την προτεινόμενη αύξηση της ποινής αποφεύγεται η παραγραφή του εν λόγω αδικήματος μετά την παρέλευση δώδεκα μηνών από την ημερομηνία διάπραξής του, ως προβλέπεται στις διατάξεις του άρθρου 88 του περί Ποινικής Δικονομίας Νόμου.

Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως, αφού διεξήλθε τις επιμέρους πρόνοιες του νομοσχεδίου ως αυτό τελικά διαμορφώθηκε σύμφωνα με τα πιο πάνω και αφού έλαβε υπόψη όλα όσα τέθηκαν ενώπιόν της, κατέληξε στις ακόλουθες θέσεις:

1. Ο πρόεδρος της επιτροπής και τα μέλη της βουλευτές της κοινοβουλευτικής ομάδας του Δημοκρατικού Συναγερμού τάχθηκαν υπέρ της ψήφισης του νομοσχεδίου σε νόμο.

2. Τα μέλη της επιτροπής βουλευτές των κοινοβουλευτικών ομάδων ΑΚΕΛ-Αριστερά-Νέες Δυνάμεις και του Δημοκρατικού Κόμματος, καθώς και το μέλος της βουλευτής του Κινήματος Οικολόγων-Συνεργασία Πολιτών επιφυλάχθηκαν να τοποθετηθούν επί των προνοιών του νομοσχεδίου κατά τη συζήτησή του ενώπιον της ολομέλειας του σώματος.

23 Απριλίου 2024

Αρ. Φακ.: 23.01.065.071-2024

ΑΟΛ/ΚΣ/ΠΧ΄Ν/ΔΔ